龍津路 (廣州)

龍津路係中國廣東省廣州市嘅一條馬路，喺荔灣區入面，成條馬路東西走向。西邊從多寶路同埋恩寧路嘅交界開始，一直向東去到人民中路同埋惠福西路嘅交界嗰頭。成條路好似符號「┏━」噉嘅樣。

概要 
全長2.3公里，闊10——17米，雙向2——3車道。呢條馬路分成西、中、東三段。除咗喺泮塘荔枝灣涌附近嘅龍津西路凈係可以從東向西行之外，其他都係雙行線。

龍津路嘅三條道路，起點到終點 
 龍津西路：從多寶路同埋恩寧路嘅交界位開始一直去到華貴路同埋荔灣路嘅交界嗰度
 龍津中路：從華貴路同埋荔灣路嘅交界位開始一直去到康王中路嗰度。
 龍津東路：從康王中路嘅位開始一直去到人民中路同埋惠福西路嘅交界嗰度。

史

關於「龍津」 
廣東好多城市都有條路嗌「龍津路」，所謂龍津即係「聚龍通津」，所有龍津路都對正城門津樑。舊時築城，都要請風水佬測正條龍脈來開城門，既然條路聚龍氣通出津樑，咪「聚龍通津」嗌「龍津」囉。

古仔 
呢條馬路喺明朝嗰陣時，有位英國商人去咗五仙觀嗰邊玩，結果佢睇到好細隻嘅葛藤上面重吊住成千斤嘅大鐘。雖然話嗰啲葛藤都乾嗮，但係都重幾硬凈下。結果英國佬知呢個肯定係件靚嘢就呃咗廟祝公，就話咗一句：「你呢噉細條嘢重吊住咁大個銅鐘！哎呀，牙煙得滯咯啩！等我整條長嘅鐵線畀你哋去換咗佢喇！」結果睇到個廟祝公係個老實嘅人就應承咗呢件事。搞到英國商人就好開心噉將條葛藤拎咗返去白鵝潭嗰帶嘅驛館，結果佢見到條藤上面黐嗮啲塵上去，就丼咗落去水入邊去洗返乾淨佢，點知個藤掂到水就變咗條龍出嚟！重捹甩咗英國佬嘅手飛咗上天，而飛咗上天嘅龍就唔小心將笪口水滴咗喺西關嗰邊，於是啲人就嗌佢做「龍津」。

鴉片戰爭嗰時 
以前鴉片戰爭嗰陣時唔係嗌「龍津路」，嗰陣時嘅龍津東路口嗰度係「六甫水腳」，从光復路口去到紫來市場嗰條係「青紫坊」，到咗帶河路尾嗰條係「蘆排巷」。龍津中路嗰條之前係「龍津橋」同埋「龍津大街」。而龍津西路嘅荔灣湖公園東邊之前就係「三聖社大街」，荔灣湖公園南邊嘅就係「恩洲直街」同埋「恩洲七約」、「恩洲八約」。

開路 
呢條路附近主要有條龍津橋先至改咗名叫龍津路，而龍津路喺1930年就整咗條馬路出嚟。喺文化大革命嗰陣，惠福路同埋龍津路呢兩條路係嗌咗「向陽路」呢個名，到咗1982年，呢條路就重新改返原嚟之前嘅名，啫係依家叫「龍津路」。

特色 
呢條馬路兩邊有好多騎樓，有好濃嘅西關特色。

經過嘅道路 

呢度啲路嘅順序係從西去到東嚟排嘅，其中加粗咗嘅字係主幹道：
 多寶路、恩寧路
 寶源路
 泮塘路
 逢源路
 華貴路、荔灣路
 文昌北路
 康王中路，帶河路 
 光復中路、光復北路 
 人民中路、惠福西路

廣州道路
荔灣區